Pooh

Ij Pooh a son un grup rock italian avosà për avej scrit quaidun tra ij pì grand sucess musicaj italian. A l'é 'l ters grup për durà an Italia dapress ij Camaleonti e ij Nomadi e un dij pì duratur dël mond. Con pì 'd sent milion 'd disch vendù a l'é 'l grup italian ch'a l'ha vendune 'd pì. La band a l'é considerà da tanti 'l pì 'mportant grup italian e ij sò mèmber a son stait nominà Cavajer dal Pressident dla Repùblica Francesco Cossiga. Le canson pì famose a son "Piccola Katy", "Dammi solo un minuto", "Chi fermerà la musica", "Uomini Soli", "Canterò per te", "Tanta voglia di lei", "Pensiero", "Noi due nel mondo e nell'anima", "Amici per sempre", "Parsifal" e "Buonanotte ai suonatori".

J'inissi: j'agn Sessanta
Ël prim nùcleo dij Pooh a nass ant ël 1962 a Bologna sota ël nom 'd Jaguars, da Valerio Negrini, peui baterista dij Pooh e da 'n chitarista orchestral, Mauro Bertoli. Ant ël 1965 as riva a na formassion pì stàbil: Valerio Negrini (bagrupeia), Mauro Bertoli (chitara solista), Vittorio Costa (cantant), Giancarlo Cantelli (bass) e Bruno Barraco (chitara ritmica e tastere). Peui Vittorio Costa a lassa për jë studi, a intro Bob Gillot (tastiere) e Mario Goretti (chitara rìtmica) e Gilberto Faggioli a intra al pòst ëd Giancarlo Cantelli. 

L'ann apress 'l grup a oten un contrat con la Vedette, la cà discogràfica d'Armando Sciascia ch'a l'ha përdù l'Equipe 84 pròpri an col périod e a serca 'n compless beat.Ma da già ch'a esist già 'n grup ch'a së s-ciama parèj a deuvo cambié nòm: Sciascia l' a contá che 'l nom Pooh a ven da Winnie the Pooh. Sempre con la stessa ca discogràfica a pùblico 'dcò 'n 45 gir con la tradussion an Anglèis ëd doi canson ëd l'Equipe 84, còsa confëssà da Valerio Negrini 'nt ël 1998. 

A incido 'l prim 45 gir a fërvé e peui a van për la prima vòta an television. A avril 'l giovo bergamasch Camillo Facchinetti a sostituiss Bob Gillot a le tastere, con lë stranòm ëd Roby Facchinetti. Ant l'istà Gilberto Faggioli a ven licensià e sostituì da Riccardo Fogli, ex-cantant djë Slenders, un grup rock 'd Piombino. A partecipo al Festival dlé Röse, ma la canson a parla ëd terorism e a l'é censurà da la RAI: Negrini a na scriv n'autra, ch'a as classìfica ùltima.

Ant l'avril 1967 Mauro Bertoli as maria e a abandon-a la cariera musical. Da cost moment-sì 'l grup a diventa definitivament quartet. L'an  apress la neuva canson "Piccola Katy", la pì famosa dël grup, as classìfica fin-a a la quindicesima posission dla hit parade. Ant lë stèmber Mario Goretti, stofi dë spostesse për tuta Italia a lassa ël grup e a ven sostituì da Donato Battaglia, ciamà Dody, ch'a l'ha gnanca 17 ani, ex mèmber dij Meteors, ch'a son stait 'l compless musical ëd Gianni Morandi. Ij rapòrt con la cà discogràfica a s'ëncrin-o con la publicassion dlë scond àlbum. L'ann apress a son penùltim al Cantagiro e ven-o considerà 'n grup dlé fijëtte. Ël ters àlbum a l'é 'l prim concept album dla storia: ij test dle canson a s'unisso ant una trama dai ton amèr e crìtich. L'album l'a nen vaire sucess e 'l grup a abandon-a la Vedette.

Ël sucess: j'agn Ëstanta
Ant ël 1971 ij Pooh a passo a la CBS e col produtor Giancarlo Lucarielli a rivo le prime grande sodisfassion. Ij singoj "Tanta voglia di lei" e "pensiero" 'n doi sman-e a passo al prim pòst e a son ant ij prim pòst ant le classìfiche sudamerican-e. Valerio Negrini a abandon-a ël grup, ma a resta coma parolié. A ven sostituì da Stefano D'Orazio, baterista roman ch'a l'é gia stait an grup coma I Naufraghi e Il Punto. 

Ij Pooh a registro 'dcò an angleis e "Tanta voglia di lei" a riva sconda al Festivalbar. Ant ël 1972 a s'aferma torna ël sucess mondial con "Noi due nel mondo e nell'anima", 'd grand efet e dramaticità. La vos 'd Roby a eufr interpretassion dramàtiche e soferte e për un pò a sostituiss chëlle 'd Dodi Battaglia e Riccardo Fogli. Riccardo Fogli a decid alora d'abandoné 'l grup për intraprendi la cariera da solista, përchè as sent sotovalütà rispet a Dodi Battaglia.

Ël grup a smija sël pont ëd finì, ma peui a ven sernù 'n neuv bassista, Red Canzian, chitarista 'd na band progressista, i Capsicum Red. Ant ël 1973 a seurt "Parsifal": lë stil musical a ven paragoná a col dij Pink Floyd e dij Genesis, ma ij coret a ripòrto diretament ai Beatles e ai Bee Gees. Ël bran omònim "Parsifal" a l'é 'mportant për la stòria dël compless, përchè la sconda part a l'é completament musical e la chitara solista ëd Dodi Battaglia oten për la prima vòta dij bon risultà. 

Con la cujìa "I Pooh 1971-1974" a saro n'epoca ëd sucess: ij bran a son ordinà cronologicament e l'album a buta an evidensa vaire a l'é staita lesta la maturassion musical dël grup,anche se le due neuve canson a oteno nen 'l sucess dle precedent. Ël 1975 a l'é n'ann ëd transission: ij doi LP sucessiv a oten-o 'n modest sucess përchè a son pien ëd lìriche difìcij e d'utilis dl'orchestra e dë strument coma 'l clavicembal, oltra che ëd longhe part strumentaj, ch'a favorisso nen 'l passage radiofònich. J'arangiament musicaj dël neuv disch a l'ero ëd Lucarielli, mentre 'l grup a veusìa dj'arangiament acùstich. Ël disch a l'a nen vaire sucess e a l'é stait fait an pressa. Anche se ai fan a-j piaso certe canson, për vaire ij Pooh a së rifiüto ëd soneje. Pròpri 'n col ann però a s'afërmo 'dcò dij neuv grup ch'a oteno dij sucess paragonàbij a coj dij Pooh: la Bottega dell'Arte, il Giardino dei Semplici, ij Beans e ij Matia Bazar. 

Da già che Lucarielli a riess pì nen a continué 'l sucess dël grup, ij Pooh, da già ch'a veulo pì nen l'orchestra a s'autoproduvo (prim cas dël géner an Italia) e as divido definitivament dal produtor. Con canson come "Linda", an ponta dle classìfiche, cantà con sucess al Festivalbar e traduìa 'n spagneul da Miguel Bosé, l'album "Poohlover" a segna 'n net cambiament rispet al passà. Ij test a parlo pì nen mach d'amor, ma pì che d'autr 'd quotidianità e problema sociaj. Ëll grup a festegia peui ij 10 ani 'd carriera a Venessia a Piassa San March con n'enorm torta ëd polistereul. Roby, Dodi, Stefano e Valerio a pùblico 'dcò 'n 45 gir con lë stranòm ëd "Mediterraneo System". 

A taca n'época dë sfars, grand concert ant jë stadi, ragg laser e füm sël palch, ch'a resto për ani ël sìmbol dla band. A scrivo la colona sonora ëd lë scenegià televisiv "La Gabbia" e a partécipo a vaire puntà ëd "Domenica In" con Corrado. A firmo peui 'n contrat con la cà discogràfica CGD, e a pùblico "Dammi solo un minuto" e "Rotolando respirando", 'n disco carià d'energia e vitalità, ch'a va dal pop a l'energia dël rock, ch'a dà ël tìtol a l'album, col conossù assol ëd Dodi Battaglia. Ant ël 1979 a seurt ël sìngol "Fantastic Fly", colona sonora dlë scenegià televisiv "Racconti Fantastici", gavà da le stòrie d'Edgar Allan Poe.

J'agn Otanta
Ant ël 1980 a pùblico l'album "Hurricane", con j'ùltim sucess tradüí an anglèis: l'album a riess nen a scalé le classìfiche inglèise e american-e e a ven distribuì 'dcò 'n Italia. Ël disch stop a conten 10 bran neuv, tra costi 'l pì 'mportant e famos a l'é "Canterò per te". L'ann apress a seurto la cujìa "Pooh 1978-1981" e l'LP "Buona Fortuna", ch'a conten la famosa canson "Chi fermerà la musica". A taco peui a andé 'dcò a l'estero. Roby a scriv 'dcò dij bran për 'l grup, mentre Red ant ël 1986 a pùblica sò prim travaj da solista. Lë stess ann ij Pooh a ven-o nominà Cavajer dla Repùblica dal Pressident Francesco Cossiga. Ij Pooh a pùblico na version an Anglèis ëd "Dammi solo un minuto" e a colaboro con ël WWF ant ël disch "L'Oasi".

J'agn Novanta
Ant ël 1990 a vagno ël Festival ëd Sanremo con la famosa canson "Uomini Soli", ch'a canto con Dee Dee Bridgewater, ch'a pùblica peui la version an Anglèis, intitolà "Angel of the Night". Dodi Battaglia a rivela che vint ani prima a l'avio già tentà ëd partecipé al Festival. Ant ël 1995 a pùblico 'n neuv album, "Buonanotte ai suonatori" ('l bran omònim a l'é l'ùnich inédit). Grand sucess a l'a 'cò "Amici për sempre", dël 1996, ch'a conten canson coma "Amici per sempre" e "La donna del mio amico".

J'agn Doimila
Ant ël 2002 a fan 'l prim musical, "Pinocchio", ch'a conten 11 bran. A parte dal 2003 ij Pooh a oten-o torna notorietà, 'dcò tra ij giovo, grassie a la sitcom Camera Café 'd Luca Bizzarri e Paolo Kessisoglu, 'ndoa 'l protagonista Paolo Bitta a l'é 'l fan nùmer un dij Pooh e a canta continuament le canson dël grüp anche se l'è nen tan 'ntonà. Paolo Kessisoglu a l'é 'n grand amis dij Pooh e infatti jë stess a l'han recità 'n 4 episòdi: Arrivano i Pooh, I 40 anni dei Pooh, La Guerra dei Pooh e L'Incantesimo dei Pooh. Për ij Campionà mondiaj ëd balon dël 2006 an Germania a l'han scrit l'inn dla Nassional Italian-a, "Cuore Azzurro". Ël prim otober 2009 Stefano D'Orazio a l'ha abandonà 'l grup e a son restà 'n 3.


Dal 2012 al present
Ant ël 2010 a l'é seurtì 'l musical "Aladin", scrit da Stefano D'Orazio con la partecipassion dij soj 3 ex-colega. A pùblico peui 'n neuv album, "Dove comincia il sole" e a s'esibisso an tuta Europa: Cànada, Bulgarìa, Belgi, Svìssera, Fransa, Europa oriental e USA. Ant ël 2012 a son esibisse a "I Migliori Anni" ëd Carlo Conti. L'amis Rosario Fiorello a l'ha fait në sketch andoa a fà dle ipòtesi sl'abandon dë Stefano D'Orazio.

A l'han colaborà con vaire artist italian: Eros Ramazzotti, Raf, Enrico Ruggeri e Umberto Tozzi 'nt ël bran "Tu vivrai", Eugenio Finardi, Antonello Venditti 'nt ël bran "Numero Uno", Mario Biondi, Ornella Vanoni, Claudio Baglioni e Riccardo Fogli.

Categorìa:Formassion musicaj dl'Italia